Vendsyssel Elite Badmintons Robert Blair strøg til tops i både mixed- og herredouble i Scotland International Championships.

Den 26-årige VEB-spiller repræsenterer England, men kommer fra Skotland. For Robert Blair blev gensynet med hjemlandet altså den totale triumf. I herredouble vandt Robert Blair - sammen med sin nye makker, David Lindley -21-18, 21-12 i finalen over de topseedede russere, Vitalij Durkin og Alexander Nikolaenko. Det britiske par havde især succes med sit offensive spil. 24 gange smashede Blair og Lindley sig til point. Til sammenligning havde russerne kun otte pointgivende smash. Robert Blair og David Lindley var seedet otte i Skotland. Ud over de topseedede russere vandt briterne også også turneringens anden- og tredjeseedede par. Søndag aften vandt Robert Blair også finalen i mixeddouble sammen med den kun 19-årige Imogen Bankier fra Skotland. Ligesom i herredouble fik VEB-spilleren igen skovlen under det topseedede par fra Rusland, Nina Vislova og Alexander Nikolaenko. Blair og Bankier vandt 15-21, 22-20, 21-9. I andet sæt overlevede det britiske par en matchbold ved stillingen 19-20. Også i mixeddoublefinalen var det gode offensive takter, som blev udslagsgivende. Blair og Bankier fik point på 31 smash mod kun 16 til russerne. Briterne var seedet fem i turneringen. På vejen til toppen af medaljeskamlen besejrede de - ud over de topseedede russere - turneringens anden- og fjerdeseedede par. Robert Blairs næste opgave for VEB er hjemmekampen 11. december mod Lillerød. Inden da skal han deltage i Grand Prix-turneringen Russian Open.